
Impulzív tumormodell paraméterváltozásainak vizsgálata

A TDK dolgozatom témája a rákkutatáshoz kapcsolódik. Napjainkban a második legtöbb haláleset még mindig a rákos megbetegedésekből ered. Az orvosok a kezeléseket az emberek átlagára tervezik, és a legnagyobb tolerálható dózisokat alkalmazzák, amelyek súlyos mellékhatásokkal járnak. Lehetőségem adódott becsatlakozni egy kutatásba, amelynek egy személyre szabott és optimális terápia létrehozása a célja a páciensek számára.
A munkánk során rendelkezésünkre áll egy matematikai modell, mely leírja a tumorsejtek viselkedését a terápia során. A terápia attól lesz személyre szabott, hogy a modell paramétereit a pácienshez igazítjuk és erre tervezünk terápiát. Mivel a paraméterek többségét nem tudjuk mérés útján közvetlenül meghatározni, így más modellillesztést kell alkalmazni, amihez szükség van kezdeti becslésre. Az én feladatom, hogy a paramétereknek a viselkedését vizsgáljam a tumor növekedése során. Az előző munkám során valódi tumor mérésekre illesztettem paramétereket, ebben a TDK dolgozatomban pedig megvizsgálom, hogy az illesztések mennyire érzékenyek a kezdeti paraméterekre. Ehhez virtuális pácienseket generálok valódi mérésekből származtatott paraméterekkel, majd különböző kezdeti paraméterekről indítom az illesztéseket. A munkám során a Matlab környezetet használom. Először kettő, majd három paramétert illesztek, a többit ebben az esetben konstansnak tekintem. Arra a következtetésre jutottam, hogy van olyan paraméter, amelynek a becslése pontosabb lesz abban az esetben, ha az illesztést magasabb értékről indítjuk, illetve egyes paraméterek a kezdeti értékre kevésbé voltak érzékenyek.



